I forbindelse med tilbudsprocessen vil du oftest ende med at skulle til møde med de 3 entreprenører, vi har fundet til at give tilbud på dit byggeprojekt. Eller også kommer de ud, og besigtiger din opgave eller det sted, hvor byggeriet skal foregå. I den forbindelse har du mulighed for at få et godt førstehåndsindtryk af entreprenøren. Det kan fortælle dig noget om, hvilken kundeoplevelse der venter dig, hvis du vælger den pågældende entreprenør. Gør de sig f.eks. umage med at tale, så du bedre kan forstå de mere faglige detaljer omkring byggeriet, kan du også forvente, at de gør det, når først byggeriet går i gang. Husk at skrive dine bemærkninger til de enkelte entreprenører ned. For selv om du tænker, du kan huske det i situationen, kan du nemt ende med at glemme, hvem der sagde hvad. For når snakken går om et fagområde, du ikke selv er verdensmester i, og når du skal den samme tur igennem tre gange i træk, kan du nemt få byttet om på de små detaljer, som du lægger mærke til ved hver af de tre entreprenører. Husk i øvrigt også at forhøre dig om, hvor vidt det er den samme person, som kommer til at stå for selve projektledelsen – eller ham eller hende, der er sendt ud til dig, kun er med i tilbudsfasen. Er det sidste tilfældet, kan det være en god ide at bede om at komme til at tale med projektlederen. For når først projektet går i gang, er det denne person, du kommer til at have dialogen med gennem hele forløbet.